b'\n_START_ARTICLE_\nGe Hong\n_START_SECTION_\n\xc5\xbdivljenje\n_START_PARAGRAPH_\nPo rodu je bil iz dana\xc5\xa1nje province Jiangsu \xe6\xb1\x9f\xe8\x8b\x8f. Ker je njegova dru\xc5\xbeina izgubila o\xc4\x8deta, ko je Ge \xc5\xa1tel komaj 12 let, je ve\xc4\x8dino mladosti pre\xc5\xbeivel v zelo skromnih razmerah. Zelo zgodaj je moral s fizi\xc4\x8dnim delom prispevati k dru\xc5\xbeinskemu prora\xc4\x8dunu, tako da mu je za \xc5\xa1tudij primanjkovalo \xc4\x8dasa in sredstev. Ker si ni mogel privo\xc5\xa1\xc4\x8diti u\xc4\x8ditelja, je postal samouk in ni razumel vsega, kar je prebiral. Zato je \xc5\xa1e kasneje, ko je bil \xc5\xbee odrasel in razmeroma znan u\xc4\x8denjak, vedno znova obiskoval znane mojstre in u\xc4\x8ditelje po vsej dr\xc5\xbeavi ter jih napro\xc5\xa1al za razlage razli\xc4\x8dnih te\xc5\xbeko razumljivih odlomkov klasi\xc4\x8dnih besedil. Prve eseje in pesmi je pri\xc4\x8del objavljati \xc5\xbee pri petnajstih letih. Pri \xc5\xa1estnajstih letih je za\xc4\x8del preu\xc4\x8devati konfucijanske klasike. Kljub temu so ga bolj zanimali na\xc4\x8dini za doseganje nesmrtnosti. _NEWLINE_Pou\xc4\x8deval ga je Zheng Yin \xe9\x84\xad\xe9\x9a\xb1, mojster alkimije, pri katerem je bil u\xc4\x8denec ve\xc4\x8d kot petnajst let. Okrog leta 320 so iz\xc5\xa1li Ge Hongovi spisi, zbrani v knjigi z naslovom Baopuzi (Mojster, ki zaobjema enostavnost). To je enciklopedija formul, spiskov sestavin, postopkov za izdelavo zunanje kapsule, nasvetov za umiritev uma in uti\xc5\xa1anje \xc5\xbeelja, metod razgibavanja in nadziranja dihanja ter idej o ohranjanju \xe2\x80\x9cenega\xe2\x80\x9d. Deli se na Notranja (Nei pian) in Zunanja (Wai pian) poglavja. Prvo obsega 20, drugo pa 50 zvezkov. V Notranjih poglavjih najdemo predvsem daoisti\xc4\x8dne in alkimisti\xc4\x8dne vsebine, medtem ko zunanja poglavja obravnavajo zlasti Ge Hongove interpretacije konfucijanskega nauka. Ve\xc4\x8dina Leta 343 je umrl na gori Luofu.\n_START_SECTION_\nFilozofija\n_START_PARAGRAPH_\nGe Hong je verjel, da lahko vsak \xc4\x8dlovek z vztrajnim trudom in u\xc4\x8denjem dose\xc5\xbee nesmrtnost. Bogastvo in dru\xc5\xbebeni polo\xc5\xbeaj lahko pri tem osebi celo \xc5\xa1kodujeta, saj prepre\xc4\x8dujeta uresni\xc4\x8ditev popolnega notranjega in zunanjega miru. Na\xc5\xa1a nesmrtnost je odvisna le od nas samih, ne pa tudi od bogov, zato so \xc5\xbertvovanja in molitve zaman. Ge Hong je verjel, da je bila fizi\xc4\x8dna nesmrtnost mo\xc5\xbena, saj v vse stvari prodira metafizi\xc4\x8dno Eno, xuan (skrivnost), ki ustvarja vse._NEWLINE_Alkimija, s katero se je ukvarjal Ge Hong se deli na zunanjo (wai tan) in notranjo (nei tan). Zunanjo alkimijo so spremljala razli\xc4\x8dna zaklinjanja duhov, post, uporaba talismanov, kon\xc4\x8dni smoter teh dejavnosti pa je bil zvarek \xe2\x80\x93 eliksir, ki naj bi napravil \xc4\x8dlove\xc5\xa1ko telo nesmrtno. Notranja alkimija pa je temeljila na prepri\xc4\x8danju, da je pred za\xc4\x8detkom svetovja obstajala nekaka kozmi\xc4\x8dna energija, \xc4\x8ci (prvinska sapa), ki se je razcepila na dvojico grobih in \xc4\x8distih elementov jina in janga oziroma je oblikovala Nebo in Zemljo. Sleherno bitje ima v sebi to prvinsko sapo, saj je nujna za vzdr\xc5\xbeevanje \xc5\xbeivljenja, iz\xc4\x8drpanje te energije pa pomeni smrt. Bistvo notranje alkimije je ohranjanje kozmi\xc4\x8dne energije \xc4\x8ci v \xc4\x8dloveku, to pa so posku\xc5\xa1ali dose\xc4\x8di z vzdr\xc5\xbeevanjem dihalne discipline, uvajanjem raznih gimnasti\xc4\x8dnih tehnik, usmerjanjem v zdravo prehrano in seksualno higieno, poleg tega pa \xc5\xa1e u\xc5\xbeivanje snovi, pridobljenih po alkimijski metodi.\n_START_SECTION_\nDela\n_START_PARAGRAPH_\nVelika ve\xc4\x8dina Ge Hongovih je izgubljenih. Poleg dela Baopuzi je znana le \xc5\xa1e Shenxian Zhuan.'